CELEX: 32021R0369
Language: bg
Date: 2021-03-01 00:00:00
Title: Регламент за изпълнение (ЕС) 2021/369 на Комисията от 1 март 2021 година за установяване на техническите спецификации и процедурите, необходими за системата за взаимно свързване на посочените в Директива (ЕС) 2015/849 на Европейския парламент и на Съвета централни регистри (текст от значение за ЕИП)

2.3.2021   
               
               
                  BG
               
               
                  Официален вестник на Европейския съюз
               
               
                  L 71/11
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/369 НА КОМИСИЯТА
         от 1 март 2021 година
         за установяване на техническите спецификации и процедурите, необходими за системата за взаимно свързване на посочените в Директива (ЕС) 2015/849 на Европейския парламент и на Съвета централни регистри
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (1), и по-специално член 31а от нея,
         като има предвид, че:
         
                     (1)
                  
                  
                     От държавите членки се изисква взаимно да свържат своите национални централни регистри на действителните собственици чрез европейската централна платформа, създадена с член 22, параграф 1 от Директива (ЕС) 2017/1132 на Европейския парламент и на Съвета (2), като взаимното свързване следва да бъде извършено в съответствие с техническите спецификации и процедурите, установени в актовете за изпълнение, приети от Комисията по силата на член 24 от същата директива. От друга страна, различните цели, обхват и съдържание на свързаните по силата на Директива (ЕС) 2017/1132 регистри и на централните регистри на действителните собственици, създадени по силата на Директива (ЕС) 2015/849, налагат да се определят и приемат допълнителни технически спецификации, мерки и други изисквания, така че да се осигурят еднакви условия за прилагането на системата.
                  
               
                     (2)
                  
                  
                     Предвидените в настоящия регламент мерки са съобразени със становището на Комитета за предотвратяване на изпирането на пари и финансирането на тероризма,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложението се определят техническите спецификации и процедурите за системата за взаимно свързване на регистрите, посочени в членове 30 и 31 от Директива (ЕС) 2015/849.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 март 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 141, 5.6.2015 г., стр. 73.
         
            (2)  Директива (ЕС) 2017/1132 на Европейския парламент и на Съвета от 14 юни 2017 г. относно някои аспекти на дружественото право (OВ L 169, 30.6.2017 г., стp. 46).
      
      
         
            ПРИЛОЖЕНИЕ
            Определяне на техническите спецификации и процедурите, посочени в член 1
            1.   Предмет
            
            Системата за взаимно свързване на регистрите на действителните собственици (Beneficial Ownership Registers Interconnection System — „BORIS“) се създава като децентрализирана система, свързваща централните национални регистри на действителните собственици и европейския портал за електронно правосъдие (1) чрез европейската централна платформа (2). BORIS служи като централизирана търсачка за достъп до цялата информация за действителните собственици, в съответствие с предписанията на Директива (ЕС) 2015/849 (3).
            2.   Определения
            
            
                        а)
                     
                     
                        „регистър“ означава националните централни регистри на информацията за действителния собственик, посочена в членове 30 и 31 от Директива (ЕС) 2015/849;
                     
                  
                        б)
                     
                     
                        „допустим потребител“ означава ползвателите на BORIS, посочени в член 30, параграф 5, букви а) и б) и член 31, параграф 4, букви а) и б) от Директива (ЕС) 2015/849;
                     
                  
                        в)
                     
                     
                        „минимална задължителна информация“ означава общият набор от сведения с еднаква структура и вид във всички регистри в държавите членки;
                     
                  
                        г)
                     
                     
                        „допълнителна информация“ означава общият предварително определен набор от сведения, които държавите членки могат да решат да споделят чрез BORIS — частично или изцяло, в допълнение към „минималната задължителна информация“;
                     
                  
                        д)
                     
                     
                        „национален регистрационен номер“ означава собственият идентификационен номер в регистъра на действителните собственици, отреден съгласно националното законодателство на дружество или друго юридическо лице, тръст или сходна правна форма.
                     
                  3.   Връзка на националния регистрационен номер с единния европейски идентификационен код и с регистрационния номер на дружеството
            
            
                     
                        3.1
                     
                     
                        Регистрите на действителните собственици споделят с европейската централна платформа националния регистрационен номер, а за дружествата — и единния европейски идентификационен код (European Unique Identifier — „EUID“), който им е отреден в системата за взаимно свързване на бизнес регистрите (Business Registers Interconnection System — „BRIS“) (4), както и регистрационния номер на дружеството — ако е различен от националния регистрационен номер. Регистрационният номер на дружеството се използва за определянето на EUID на дружествата, които нямат EUID в BRIS. За другите юридически лица, тръстове или сходни правни форми EUID се определя въз основа на националния регистрационен номер.
                     
                  
                     
                        3.2
                     
                     
                        Потребителите на BORIS трябва да могат да търсят дружества, други юридически лица, тръстове и сходни правни форми, като използват националния регистрационен номер и регистрационния номер на дружеството — ако е различен от националния регистрационен номер.
                     
                  
                     
                        3.3
                     
                     
                        Държавите членки могат да решат да не предоставят национални регистрационни номера на тръстовете и сходните правни форми. По отношение на тръстовете и сходните правни форми, създадени съгласно правото на държавата членка, в чийто регистър на действителните собственици се намират, тази дерогация се прилага само за период от пет години, считано от датата, на която BORIS започва да функционира.
                     
                  4.   Методи на комуникация
            
            За взаимното свързване на регистрите BORIS използва услугите за връзка по електронен път, като например уеб услугите.
            Комуникацията между портала и платформата, както и между регистъра и платформата е само двупосочна.
            5.   Протоколи за комуникация
            
            За комуникацията между портала, платформата и регистрите се използват защитени интернет протоколи, като например HTTPS.
            За предаването на данни и метаданни се използват стандартни протоколи за връзка, като например Single Object Access Protocol (SOAP).
            6.   Стандарти за сигурност
            
            Що се отнася до подаването и разпространяването на информация чрез BORIS, техническите мерки за осигуряване на минимални стандарти за сигурност на информационните технологии включват:
            
                        а)
                     
                     
                        мерки за осигуряване на поверителността на информацията, включително чрез използване на защитени канали, като HTTPS;
                     
                  
                        б)
                     
                     
                        мерки за осигуряване на целостта на обменяните данни;
                     
                  
                        в)
                     
                     
                        мерки за възпрепятстване заличаването на произхода на подателя на информацията в BORIS и на уведомлението за получаване на информацията;
                     
                  
                        г)
                     
                     
                        мерки за осигуряване регистрирането на инцидентите със защитеността, в съответствие с приетите международни препоръки за стандарти за защитеност на информационните технологии;
                     
                  
                        д)
                     
                     
                        мерки за осигуряване идентифицирането и правата на всеки допустим потребител и за проверка на идентичността на системите, свързани с портала, платформата или регистрите в рамките на BORIS;
                     
                  
                        е)
                     
                     
                        когато е необходимо, мерки за защита срещу автоматизирано търсене и копиране на регистри, като например ограничаване на резултатите, връщани от всеки регистър, до максимален брой и използване на функцията CAPTCHA (5).
                     
                  7.   Обменяни в рамките на BORIS данни
            
            
                     
                        7.1.
                     
                     
                        Съдържащият се в националните регистри набор от сведения за дружествата или други юридически лица, тръстовете и сходните правни форми се нарича „запис за действителните собственици“. „Записът за действителните собственици“ съдържа сведения за профила на съответното юридическо лице или правна форма, за самоличността на действителния собственик или собственици на това юридическо лице или правна форма, както и за притежаваните от тези собственици права.
                     
                  
                     
                        7.2.
                     
                     
                        Информацията за профила при дружествата или другите юридически лица, тръстовете и сходните правни форми включва: наименование, правна форма, седалище и национален регистрационен номер, ако има такъв.
                     
                  
                     
                        7.3.
                     
                     
                        Държавите членки могат да включат допълнителна информация в минималната задължителна информация. Минималната задължителна информация за действителния собственик и притежаваните от него права включва сведенията по член 30, параграф 5, втора алинея и член 31, параграф 4, втора алинея от Директива (ЕС) 2015/849. Минималната допълнителна информация за самоличността на действителния собственик включва датата на раждане или данни за връзка — както е предвидено в член 30, параграф 5, последно изречение и член 31, параграф 4, трета алинея. Сведенията в записа за действителните собственици се моделират според спецификацията на интерфейса.
                     
                  
                     
                        7.4.
                     
                     
                        Обменът на информация включва и съобщения, необходими за функционирането на системата, като съобщения за потвърждаване на получаването, за завеждане в регистъра и за уведомяване.
                     
                  8.   Структура на стандартния формат на съобщенията
            
            Обменът на информация между регистрите, платформата и портала се извършва по стандартни методи за структуриране на данните и се изразява в стандартен формат на съобщенията, като например формата XML (6).
            9.   Данни за платформата
            
            
                     
                        9.1.
                     
                     
                        В съответствие с изискванията за оперативна съвместимост, услугите при всеки регистър трябва да са уеднаквени и да имат един и същ интерфейс, така че повикващото приложение, като например платформата, да може да взаимодейства с един вид интерфейс, където е представен общ набор от информационни елементи. Държавите членки съобразяват едни с други структурата на вътрешните си данни, като използват таблици на съответствието или подобни технически способи, така че да удовлетворяват интерфейсните спецификации, които Комисията ще предостави.
                     
                  
                     
                        9.2.
                     
                     
                        За пълноценното функциониране на платформата са необходими следните видове данни:
                        
                                    а)
                                 
                                 
                                    данни, с които се идентифицират свързаните към платформата системи. Тези данни могат да представляват уеб адрес или друг номер или код за идентифициране на дадена система в рамките на BORIS;
                                 
                              
                                    б)
                                 
                                 
                                    други оперативни данни с оглед на подходящото и ефикасно функциониране на търсачката в платформата и оперативната съвместимост на регистрите с платформата. Тези данни могат да представляват списъци с кодове, данни за препратки, глосари и преводи на тези метаданни, както и данни за завеждането в регистъра и уведомяването.
                                 
                              
                  
                     
                        9.3.
                     
                     
                        Данните и метаданните, използвани от платформата, се обработват и съхраняват в съответствие със стандартите за сигурност, посочени в раздел 5.
                     
                  10.   Функциониране на системата и предоставяни от платформата информационни услуги
            
            
                     
                        10.1.
                     
                     
                        За целите на разпространяването и обмена на информация системата функционира по следния технически модел:
                        
                           
                     
                  
                     
                        10.2.
                     
                     
                        За целите на предаването на съобщения на съответния език, европейският портал за електронно правосъдие предоставя референтни информационни масиви, като например списъци с кодове, контролирани речници и глосари. Когато е уместно, посочените информационни масиви се превеждат на официалните езици на Съюза. При възможност се използват утвърдени стандарти и стандартизирани съобщения.
                     
                  
                     
                        10.3.
                     
                     
                        Комисията предоставя на държавите членки допълнителни сведения за техническия модел на функциониране и за внедряването на предоставяните от платформата информационни услуги.
                     
                  11.   Критерии за търсене
            
            
                     
                        11.1.
                     
                     
                        При търсене се избира поне една държава.
                     
                  
                     
                        11.2.
                     
                     
                        Порталът предоставя следните уеднаквени критерии за търсене:
                        
                                    а)
                                 
                                 
                                    за дружествата или другите юридически лица, тръстовете или сходните правни форми:
                                    
                                                i)
                                             
                                             
                                                наименование на юридическото лице или правната форма;
                                             
                                          
                                                ii)
                                             
                                             
                                                национален регистрационен номер.
                                                Критериите за търсене по подточки i) и ii) могат да се използват алтернативно;
                                             
                                          
                              
                                    б)
                                 
                                 
                                    за лицата като действителни собственици:
                                    
                                                i)
                                             
                                             
                                                собствено име и фамилия на действителния собственик;
                                             
                                          
                                                ii)
                                             
                                             
                                                дата на раждане на действителния собственик.
                                                Критериите за търсене по подточки i) и ii) могат да се използват алтернативно.
                                             
                                          
                              
                  
                     
                        11.3.
                     
                     
                        Порталът може да предоставя допълнителни критерии за търсене.
                     
                  12.   Начини на плащане и регистриране онлайн
            
            
                     
                        12.1.
                     
                     
                        За съответните данни, за които държавите членки начисляват такси и които се предоставят на портала чрез BORIS, системата трябва да позволява на потребителите да плащат онлайн чрез широко разпространени разплащателни средства (кредитни и дебитни карти).
                     
                  
                     
                        12.2.
                     
                     
                        В изпълнение на член 30, параграф 5а и член 31, параграф 4а от Директива (ЕС) 2015/849 BORIS позволява регистриране онлайн.
                     
                  13.   Достъп до услугите
            
            
                     
                        13.1.
                     
                     
                        Услугите се предоставят денонощно, седем дни в седмицата, като достъпността на BORIS е поне 98 %, като се изключат планираните дейности по поддръжка.
                     
                  
                     
                        13.2.
                     
                     
                        Държавите членки уведомяват Комисията за дейностите по поддръжка, както следва:
                        
                                    а)
                                 
                                 
                                    5 работни дни предварително за поддръжка, която може да блокира достъпа до системата до 4 часа;
                                 
                              
                                    б)
                                 
                                 
                                    10 работни дни предварително за поддръжка, която може да блокира достъпа до системата до 12 часа;
                                 
                              
                                    в)
                                 
                                 
                                    30 работни дни предварително за поддръжка на компютърната зала на инфраструктурата, която може да блокира достъпа до системата до 6 дни годишно.
                                    Доколкото е възможно, дейностите по поддръжка се планират в извънработно време (19.00 ч.—8.00 ч. централноевропейско време).
                                 
                              
                  
                     
                        13.3.
                     
                     
                        Когато държавите членки са фиксирали часове за извършване на седмична поддръжка, те уведомяват Комисията за часа и деня от седмицата, в които такава поддръжка е планирана. Без да се засягат задълженията по букви а) — в) от втория параграф, ако достъпът до системата на държава членка бъде блокиран през такъв предварително фиксиран период, тази държава членка може да не уведомява Комисията.
                     
                  
                     
                        13.4.
                     
                     
                        При непредвидена техническа неизправност, която блокира достъпа до системата на държава членка за повече от половин час, държавата членка незабавно уведомява за това Комисията в рамките на работното време (9:00 ч.—16:00 ч. централноевропейско време) и, ако е известно, съобщава кога се очаква да се възобнови услугата.
                     
                  
                     
                        13.5.
                     
                     
                        При непредвидена техническа неизправност на централната платформа или на портала Комисията уведомява за това държавите членки в рамките на работното време (9:00 ч.—16:00 ч. централноевропейско време) и, ако е известно, съобщава кога се очаква да се възобнови услугата.
                     
                  14.   Правила за транскрипция и транслитерация
            
            Всяка държава членка транскрибира или транслитерира в съответствие с националните си стандарти отправените към нея от търсачката заявки и върнатите резултати.
            
               (1)  Наричан по-нататък „порталът“.
            
               (2)  Европейската централна платформа (наричана по-нататък „платформата“) е създадена с член 22, параграф 1 от Директива (ЕС) 2017/1132 на Европейския парламент и на Съвета от 14 юни 2017 г. относно някои аспекти на дружественото право (ОВ L 169, 30.6.2017 г., стр. 46).
            
               (3)  Това не засяга евентуални допълнителни функции, които BORIS може да придобие в бъдеще.
            
               (4)  Член 16, параграф 1 от Директива (ЕС) 2017/1132 на Европейския парламент и на Съвета от 14 юни 2017 г. относно някои аспекти на дружественото право и точка 8 от приложението към Регламент за изпълнение (ЕС) 2015/884 на Комисията от 8 юни 2015 г. за установяване на техническите спецификации и процедури, необходими за системата за взаимно свързване на регистрите, създадена с Директива 2009/101/ЕО на Европейския парламент и на Съвета.
            
               (5)  „Completely Automated Public Turing test to tell Computers and Humans Apart“ [Напълно автоматизиран открит тест на Тюринг за отличаване на компютрите от хората].
            
               (6)  Разширяем маркиращ език (Extensible Markup Language).